
Na osnovu člana 15 stav 10 Zakona o zaštiti od buke u životnoj sredini ("Službeni list CG", broj 117/26) Ministarstvo ekologije, održivog razvoja i razvoja sjevera donijelo je
PRAVILNIK
O BLIŽIM USLOVIMA ZA OBAVLJANJE STRUČNIH POSLOVA ZAŠTITE OD BUKE U ŽIVOTNOJ SREDINI
("Službeni list Crne Gore", br. 124/26 od 21.08.2026)
Član 1
Ovim pravilnikom propisuju se bliži uslovi u pogledu kadra, opreme i prostora koje treba da ispunjava privredno društvo, preduzetnik ili drugo pravno lice (u daljem tekstu: ovlašćeno stručno lice), kao i bliži uslovi koje treba da ispuni strano privredno društvo, drugo strano pravno lice ili preduzetnik za obavljanje stručnih poslova zaštite od buke u životnoj sredini.
Član 2
Bliži uslovi u pogledu kadra, opreme i prostora koje treba da ispunjava ovlašćeno stručno lice dati su u Prilogu 1.
Bliži uslovi za obavljanje stručnih poslova zaštite od buke u životnoj sredini koje treba da ispunjava strano privredno društvo, drugo strano pravno lice ili preduzetnik dati su u Prilogu 2.
Prilozi iz st. 1 i 2 ovog člana čine sastavni dio ovog pravilnika.
Član 3
Ovaj pravilnik stupa na snagu osmog dana od dana objavljivanja u "Službenom listu Crne Gore".
Broj: 04122-322/26-51/61
Podgorica, 14. avgusta 2026. godine
Ministar,
Damjan Ćulafić, s.r.
PRILOG 1
BLIŽI USLOVI U POGLEDU KADRA, OPREME I PROSTORA KOJE TREBA DA ISPUNJAVA OVLAŠĆENO STRUČNO LICE
1. Uslovi u pogledu kadra, opreme i prostora za vršenje stručnih poslova sprovođenja programa monitoringa buke u životnoj sredini
Za vršenje stručnih poslova sprovođenja programa monitoringa buke u životnoj sredini ovlašćeno stručno lice u pogledu kadra treba da ima:
   1) najmanje jedno lice ovlašćeno za odobravanje izvještaja koje je odgovorno za tačnost i istinitost podataka u izvještaju, sa završenim najmanje VII1 nivoa kvalifikacija u okviru naučnih oblasti: elektrotehnika i računarstvo; mašinstvo; građevinarstvo; arhitektura i urbanizam; saobraćaj i transport; energetika; fizika; zaštita životne sredine; zaštita i zdravlje na radu, sa najmanje tri godine radnog iskustva na poslovima mjerenja buke;
   2) najmanje jedno lice za sprovođenje programa monitoringa buke sa završenim najmanje VI1 nivoa kvalifikacija u okviru naučnih oblasti: elektrotehnika i računarstvo; mašinstvo; građevinarstvo; arhitektura i urbanizam; saobraćaj i transport; energetika; fizika; zaštita životne sredine; zaštita i zdravlje na radu, sa najmanje jednom godinom radnog iskustva na poslovima mjerenja buke.
Lice ovlašćeno za odobravanje izvještaja je istovremeno ovlašćeno i za monitoring buke u životnoj sredini.
Za vršenje stručnih poslova sprovođenja programa monitoringa buke u životnoj sredini ovlašćeno stručno lice u pogledu opreme treba da ima:
   1) stanicu za monitoring buke koja uključuje mjerilo nivoa zvuka sa integracijom i usrednjavanjem klase 1 prema standardu MEST EN 61672-1 i opcioni ruter za prenos podataka na daljinu, pri čemu stanica za monitoring buke treba da omogući vršenje kontinualnih dugotrajnih mjerenja bez nadzora i treba da memoriše A-ponderisane nivoe zvučnog pritiska ukupnog zvuka u obliku vremenskih serija vremenski usrednjenih nivoa zvučnog pritiska u toku jedne sekunde ili u kraćem periodu, njihove frekvencijske spektre i sve relevantne meteorološke veličine kao što su brzina i pravac vjetra, padavine, relativna vlažnost, temperatura i atmosferski pritisak.
   2) mjerni mikrofon za otvoreni prostor klase 1 prema standardu MEST EN 61260-1 sa štitnikom od vjetra i slijetanja ptica;
   3) tercni filter klase 1 prema standardu MEST EN 61097-1;
   4) kalibrator zvuka klase 1 prema standardu MEST EN IEC 60942;
   5) mjernu opremu za mjerenje meteoroloških parametara koji se zahtijevaju standardima MEST ISO 1996-1 i MEST ISO 1996-2;
   6) stalak tipa tripod-tronožac za mjerni mikrofon za otvoreni prostor;
   7) računar sa odgovarajućim softverom za prenos i obradu mjernih rezultata;
   8) štampač.
Za vršenje stručnih poslova sprovođenja programa monitoringa buke u životnoj sredini ovlašćeno stručno lice u pogledu prostora treba da ima najmanje jednu prostoriju za smještaj mjerne opreme i dokumentacije u propisanim uslovima, kao i za obradu i analizu mjernih rezultata, sa pripadajućim sanitarnim čvorom.
2. Uslovi u pogledu kadra, opreme i prostora za vršenje stručnih poslova mjerenja nivoa buke u životnoj sredini
Za vršenje stručnih poslova mjerenja nivoa buke u životnoj sredini ovlašćeno stručno lice u pogledu kadra treba da ima:
   1) najmanje jedno lice ovlašćeno za odobravanje izvještaja koje je odgovorno za tačnost i istinitost podataka u izvještaju, sa završenim najmanje VII1 nivoa kvalifikacija u okviru naučnih oblasti: elektrotehnika i računarstvo; mašinstvo; građevinarstvo; arhitektura i urbanizam; saobraćaj i transport; energetika; fizika; zaštita životne sredine; zaštita i zdravlje na radu, medicinske nauke, zaposleno u stalnom radnom odnosu, sa najmanje tri godine radnog iskustva na poslovima mjerenja buke;
   2) najmanje jedno lice za sprovođenje programa monitoringa buke sa završenim najmanje VI1 nivoa kvalifikacija u okviru naučnih oblasti: elektrotehnika i računarstvo; mašinstvo; građevinarstvo; arhitektura i urbanizam; saobraćaj i transport; energetika; fizika; zaštita životne sredine; zaštita i zdravlje na radu, medicinske nauke, zaposleno u stalnom radnom odnosu, sa najmanje jednom godinom iskustva na poslovima mjerenja buke.
Lice ovlašćeno za odobravanje izvještaja je istovremeno ovlašćeno za mjerenje buke u životnoj sredini.
Za vršenje stručnih poslova mjerenja nivoa buke u životnoj sredini ovlašćeno stručno lice u pogledu opreme treba da ima:
   1) mjerilo nivoa zvuka sa integracijom i usrednjavanjem klase 1 prema standardu MEST EN 61672-1;
   2) mjerni mikrofon klase 1 prema standardu MEST EN 61260-1 sa štitnikom od vjetra;
   3) tercni filter klase 1 prema standardu MEST EN 61097-1;
   4) kalibrator zvuka klase 1 prema standardu MEST EN IEC 60942;
   5) mjernu opremu za mjerenje meteoroloških parametara koji se zahtijevaju standardima MEST ISO 1996-1 i MEST ISO 1996-2;
   6) stalak tipa tripod-tronožac;
   7) računar sa odgovarajućim softverom za prenos i obradu mjernih rezultata;
   8) štampač.
Za vršenje stručnih poslova mjerenja nivoa buke u životnoj sredini ovlašćeno stručno lice u pogledu prostora treba da ima najmanje jednu prostoriju za smještaj mjerne opreme i dokumentacije u propisanim uslovima, kao i za obradu i analizu mjernih rezultata, sa pripadajućim sanitarnim čvorom.
3. Uslovi u pogledu kadra, opreme i prostora za vršenje stručnih poslova izrade strateških karata buke i akcionih planova i izračunavanja vrijednosti indikatora buke
Za vršenje stručnih poslova izrade strateških karata buke i akcionih planova i izračunavanja vrijednosti indikatora buke ovlašćeno stručno lice u pogledu kadra treba da ima:
   1) najmanje dva lica sa završenim najmanje VII1 nivoa kvalifikacija u okviru naučnih oblasti: elektrotehnika i računarstvo; mašinstvo; građevinarstvo; arhitektura i urbanizam; saobraćaj i transport; informatika i informacioni sistemi; energetika; fizika; matematika; geografija; zaštita životne sredine; zaštita i zdravlje na radu, zaposlena u stalnom radnom odnosu koja su osposobljena za rad sa softverima za izračunavanje indikatora buke i GIS softverima, od kojih jedno lice sa najmanje tri godine iskustva u radu sa softverima za izračunavanje indikatora buke i GIS softverima.
Za vršenje stručnih poslova izrade strateških karata buke i akcionih planova i izračunavanja vrijednosti indikatora buke ovlašćeno stručno lice u pogledu opreme treba da ima:
   1) softver za izračunavanje vrijednosti indikatora buke, na način da računarski program omogući proračun vrijednosti indikatora buke pomoću CNOSSOS-EU metode za ocjenjivanje indikatora buke u skladu sa posebnim propisom kojim se uređuje način izrade i sadržaj strateških karata buke i akcionih planova. Računarski program treba da bude izrađen u skladu sa zahtjevima serije standarda DIN 45687 - Akustika - softveri za proračun prostiranja zvuka na otvorenom prostoru - Zahtjevi kvaliteta i uslovi ispitivanja i/ili serije standarda ISO 17534 - Akustika - Softveri za proračun prostiranja zvuka na otvorenom prostoru.
   2) odgovarajući GIS softver;
   3) računar sa odgovarajućim specifikacijama za podršku softvera iz tačke 1 i 2;
   4) štampač u boji odgovarajućeg formata za izradu strateških karata buke, akcionih planova i ostalih dokumenata.
Za vršenje stručnih poslova izrade strateških karata buke i akcionih planova i izračunavanja vrijednosti indikatora buke ovlašćeno stručno lice u pogledu prostora treba da ima najmanje jednu prostoriju za smještaj opreme i dokumentacije u propisanim uslovima sa pripadajućim sanitarnim čvorom.
PRILOG 2
BLIŽI USLOVI ZA OBAVLJANJE STRUČNIH POSLOVA ZAŠTITE OD BUKE U ŽIVOTNOJ SREDINI KOJE TREBA DA ISPUNJAVA STRANO PRIVREDNO DRUŠTVO, DRUGO STRANO PRAVNO LICE ILI PREDUZETNIK
1. Uslovi za vršenje stručnih poslova sprovođenja programa monitoringa buke u životnoj sredini
Za obavljanje stručnih poslova sprovođenja programa monitoringa buke u životnoj sredini strano privredno društvo, drugo strano pravno lice ili preduzetnik treba da:
   - ispunjava uslove u pogledu kadra, opreme i prostora propisane tačkom 1 Priloga 1 ovog pravilnika;
   - ima ovlašćenje za obavljanje poslova sprovođenja programa monitoringa buke u životnoj sredini, izdato od nadležne institucije države porijekla, ukoliko je izdavanje takvog ovlašćenja propisano u državi porijekla;
   - ima sertifikat o akreditaciji prema standardu EN ISO/IEC 17025 za poslove mjerenja i ocjenjivanja buke u životnoj sredini u skladu sa standardima ISO 1996-1 i ISO 1996-2, izdat od nadležne institucije države porijekla.
2. Uslovi za vršenje stručnih poslova mjerenja nivoa buke u životnoj sredini
Za obavljanje stručnih poslova mjerenja nivoa buke u životnoj sredini strano privredno društvo, drugo strano pravno lice ili preduzetnik treba da:
   - ispunjava uslove u pogledu kadra, opreme i prostora propisane tačkom 2 Priloga 1 ovog pravilnika;
   - ima ovlašćenje za obavljanje poslova mjerenja nivoa buke u životnoj sredini, izdato od nadležne institucije države porijekla, ukoliko je izdavanje takvog ovlašćenja propisano u državi porijekla;
   - ima sertifikat o akreditaciji prema standardu EN ISO/IEC 17025 za poslove mjerenja i ocjenjivanja buke u životnoj sredini u skladu sa standardima ISO 1996-1 i ISO 1996-2, izdat od nadležne institucije države porijekla.
3. Uslovi za vršenje stručnih poslova izrade strateških karata buke i akcionih planova i izračunavanja vrijednosti indikatora buke
Za obavljanje stručnih poslova izrade strateških karata buke i akcionih planova i izračunavanja vrijednosti indikatora buke strano privredno društvo, drugo strano pravno lice ili preduzetnik treba da:
   - ispunjava uslove u pogledu kadra, opreme i prostora propisane tačkom 3 Priloga 1 ovog pravilnika;
   - ima ovlašćenje za obavljanje poslova izrade strateških karata buke i akcionih planova i izračunavanja vrijednosti indikatora buke, izdato od nadležne institucije države porijekla ukoliko je izdavanje takvog ovlašćenja propisano u državi porijekla;
   - ima odgovarajući računarski program za izračunavanje vrijednosti indikatora buke koji ispunjava uslove propisane tačkom 3 Priloga 1 ovog pravilnika.
4. Primjena odgovarajućih standarda
Kada je u Prilogu 1 ovog pravilnika naveden crnogorski standard sa oznakom MEST, za strano privredno društvo, drugo strano pravno lice ili preduzetnika može se primijeniti odgovarajući standard iz države porijekla koji je preuzet, odnosno donijet na osnovu evropskog ili međunarodnog standarda na osnovu kojeg je crnogorski standard preuzet, odnosno donijet.
5. Ekvivalentnost nivoa kvalifikacija i naučnih oblasti
Kada je u Prilogu 1 ovog pravilnika naveden nivo kvalifikacije i naučna oblast, za strano privredno društvo, drugo strano pravno lice ili preduzetnika može se primijeniti i odgovarajući nivo kvalifikacija i naučna oblast iz države porijekla.

